text: Se billederne: Berømt blomsterkunstner har udsmykket lokal brugs
  05 december 2017 kl. 15.30
  Den berømte blomstermand og kongelig hofleverandør Bjarne Als fra København har pyntet Daglii'Brugsen i Nordenskov op til jul. 
  Nordenskov er en lille by i Vestjylland. Den ligger mellem Varde og Grindsted, og der bor omkring 700 mennesker.
  Selvom byen ikke er stor, har de en driftig brugsuddeler, som tænker stort.
  Uddeler Kim Rudebeck havde set Bjarne Als og hans team i udsendelserne om hofleverandørerne på TV2, og besluttede at kontakte den københavnske blomstermand med butikken 'Bering House of Flowers' i hjertet af København for at høre, om han ville stå for årets juleudsmykning i butikken.
  Det ville Bjarne Als godt, og i slutningen af oktober rykkede han og tre medarbejdere fra København til Nordenskov, og Dagli'Brugsen er nu julepyntet efter alle kunstens regler.
  